|  |  |  |
| --- | --- | --- |
| **בנק ישראל**  דוברות והסברה כלכלית | C:\Users\u34r\AppData\Local\Microsoft\Windows\INetCache\Content.Word\logo_70.png | ‏ירושלים, ‏ב' ניסן, תשפ"ה  ‏31 מרץ, 2025 |

הודעה לעיתונות:

**הודעה משותפת לבנק ישראל ומשרד האוצר: הדוח השנתי של הקרן לאזרחי ישראל**

היום פורסם הדוח השנתי של הקרן לאזרחי ישראל, לאחר אישורו במועצת הקרן.

הקרן לאזרחי ישראל הוקמה כדי לנהל את הכנסות המדינה מההיטל על רווחי נפט וגז טבעי שנגבה על פי הוראות חוק מיסוי רווחים ממשאבי טבע. מטרתה, שנקבעה בחוק הקרן לאזרחי ישראל, היא לנהל את הכנסות המדינה מההיטל בראייה כלכלית ארוכת טווח לשם השאתן ובמטרה לאפשר את המשך קיומה של הקרן לדורות רבים. חוק הקרן לאזרחי ישראל נחקק בשנת 2014, והקרן החלה בפעילותה בחודש יוני 2022, לאחר שהסכום המצטבר מההיטל הגיע למיליארד שקלים - הסכום שנקבע כתנאי לכניסת החוק לתוקף.

**מר בצלאל סמוטריץ', שר האוצר, יו"ר מועצת הקרן:** "שנת 2024 הייתה אחת השנים המאתגרות ביותר בתולדות מדינת ישראל ביטחונית, כלכלית וחברתית. שנה זו העמידה במבחן את תכליתה של הקרן לאזרחי ישראל כקרן שמתנהלת מחוץ לשיקולי "הכאן ועכשיו", ונשארת נאמנת לתפקידה ולשליחותה לטובת הדורות הבאים. שמרנו על מדיניות השקעות שממוקדת בטווח הארוך, אשר אינה מושפעת מהתנודות המקומיות ופועלת לאור עקרונות של יציבות, אחריות וצמיחה כלכלית יציבה, גם בזמנים קשים. במהלך השנה, הצליחה הקרן להמשיך ולהתפתח ולהשיג תשואה של כ-11.5%. הצמיחה הזו, יחד עם הגידול המשמעותי בנכסי הקרן, המחישו עד כמה אנו מצליחים להבטיח לאזרחי ישראל משאב כלכלי יציב ורב ערך לשנים הבאות שהוא תוצר של פיתוח משק הגז והעצמאות האנרגטית של ישראל. אני מבקש להודות לחבריי במועצת הקרן, לחברי וועדת ההשקעות, וועדת הביקורת ולמחלקת הניהול בבנק ישראל על העבודה המקצועית והמסורה שביצעו השנה. התוצאות שהשגנו לא היו אפשריות ללא מחויבותם ותרומתם הרבה."

**נגיד בנק ישראל, פרופ' אמיר ירון: "**הקרן לאזרחי ישראל, פועלת מתוך ראייה ארוכת טווח ומחויבות לדורות הבאים, ומדגישה את הצורך בהשקעות בתחום הכלכלי החברתי והחינוכי. השקעות אלו נועדו לפתח ולחזק את ההון האנושי והתשתיות הפיזיות במשק הישראלי ובכך לתרום לגידול בפריון ולהבטיח צמיחה בת קיימא בטווח הארוך. השנה האחרונה הייתה ללא ספק אחת המאתגרות והמורכבות שידעה מדינת ישראל. דווקא על רקע השנה שחלפה ראוי לציין כי פיתוח המשק מתוך ראייה אסטרטגית ארוכת טווח עשוי להיות מפתח מרכזי ביכולת של המשק להתמודד עם האתגרים שעוד ניצבים בפנינו. בנק ישראל גאה להוביל את ניהול הקרן ולהיות שותף מרכזי בקידום הצמיחה שלה ושל נכסיה ובכך להבטיח משאב כלכלי יציב ורב ערך לשנים הבאות. אני רוצה להודות למוסדות הקרן, ולעובדי המחלקה בבנק ישראל על שיתוף הפעולה הפורה, על העבודה המקצועית, על המסירות ועל המחויבות בשנה מורכבת במיוחד."

**מר ירום אריאב, יו"ר ועדת ההשקעות של הקרן: "**המלחמה הממושכת ועתירת המשאבים מחדדת את חשיבותה של הקרן לאזרחי ישראל, שממוקדת בטווח הארוך ומשקיעה את נכסיה בהתאם לחוק מחוץ לישראל ובמטבע חוץ באופן שאיננו מושפע מאירועים מקומיים כמו המלחמה. בכך הקרן עשויה לספק למדינה בעתיד עוגן כלכלי יציב בעיתות משבר. במהלך השנה ולמרות אירועי המלחמה הקשים הוסיפה הקרן להתרחב ולהתפתח והציגה תשואה שנתית גבוהה במיוחד של כ־ 11.5% ."

**גב' לנה קרופאלניק, מנהלת המחלקה לניהול הקרן לאזרחי ישראל, חברת הנהלת בנק ישראל** "שנת 2024 הייתה ללא ספק שנה קשה ומאתגרת ברמה הלאומית בשל מלחמת חרבות ברזל. לצד העצב, הקושי והאתגרים, המשכנו בתנופה מקצועית ובבניית המחלקה. דווקא בתקופה כזאת הרגשנו בחשיבותה של העשייה לטובת הטווח הארוך ובחרנו להתמקד בבנייה של מחלקה מקצועית שמטרתה להשיא את הרווחים למען הדורות הבאים. רשמנו השנה התקדמות משמעותית בפיתוח אסטרטגיית ההשקעות של הקרן שכוללת התרחבות לאפיקי השקעה נוספים, בניית תשתיות מקיפות לפעילות המחלקה וזאת במקביל לניהול השוטף של נכסי הקרן להשאת התשואה"

**עיקרי התוצאות העסקיות:**

* נכון ל־31.12.24 הסתכמו נכסי הקרן בכ־2,080 מיליון דולר.
* במהלך השנה הופקדו בקרן תקבולים שמקורם בהכנסות המדינה, על פי הוראות חוק מיסוי רווחים ממשאבי טבע, בסכום כולל של כ־ 417 מיליון דולר.
* בשנת 2023 העבירה הקרן לתקציב המדינה סכום של כ־ 33.6 מיליון דולר עבור שנות התקציב 2023 ו־ 2024.
* בשנת 2024 רשמה הקרן לאזרחי ישראל תשואה נומינלית דולרית של כ־ 11.5% . מאז הקמתה רשמה הקרן תשואה שנתית ממוצעת של כ־ 11.7%.